Diari Oficial de la Generalitat Valenciana


Sumari del DOGV 5995, del 17-04-2009 (2009/4141)

ORDE de 13 de febrer de 2009, de la Conselleria de Cultura i Esport, per la qual es convoquen ajudes per a la realització d'actuacions de l'arquitectura de l'aigua, considerant com a tal la restauració i conservació de ponts, aqüeductes, fonts, pous de neu i molins hidràulics d'interés patrimonial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5995

Data del DOGV
:   17-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4141


Data del document
:   13-02-2009

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic

ORDE de 13 de febrer de 2009, de la Conselleria de Cultura i Esport, per la qual es convoquen ajudes per a la realització d'actuacions de l'arquitectura de l'aigua, considerant com a tal la restauració i conservació de ponts, aqüeductes, fonts, pous de neu i molins hidràulics d'interés patrimonial de la Comunitat Valenciana.
[2009/4141]
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per la Llei Orgànica 1/2006, de 10 d'abril, establix en l'article 49.5 la competència exclusiva de la Generalitat en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número vint-i-huit de l'apartat u de l'article 149 de la Constitució espanyola. Estes funcions són assignades a la Conselleria de Cultura i Esport pel Decret 7/2007, de 28 de juny, del president de la Generalitat, pel qual s'assignen competències a les conselleries.
D'altra banda, en l'exercici de la competència en esta matèria, es va promulgar la Llei del Patrimoni Cultural Valencià, Llei 4/1998, d'11 de juny, de la Generalitat Valenciana, que conté el marc legal de protecció d'este patrimoni.
D'acord amb el que establix l'article 91.1 de la norma esmentada, a fi de contribuir a la conservació del patrimoni cultural valencià, la Conselleria de Cultura i Esport ha de convocar anualment els corresponents concursos públics per a la concessió d'ajudes dirigides al finançament d'actuacions de recuperació, restauració i manteniment de béns integrants d'este patrimoni. Entre estos destaquen a tota la Comunitat Valenciana els immobles adscrivibles a la denominada arquitectura de l'aigua: ponts, aqüeductes, fonts, pous de neu i molins hidràulics d'interés patrimonial de la Comunitat Valenciana.
Atesa la importància de l'arquitectura de l'aigua dins de l'àmbit territorial de la Comunitat, fent ús de les facultats conferides per l'article 28 de la Llei 5/1983, de 30 de desembre, del Consell,
ORDENE
Primer
Es convoquen ajudes per a la realització d'actuacions de restauració i conservació de ponts, aqüeductes, fonts, pous de neu i molins hidràulics d'interés patrimonial de la Comunitat Valenciana, i s'aproven les bases per les quals es regix esta convocatòria, així com els annexos II, III, IV i V, relatius al model normalitzat de sol·licitud, la memòria de la restauració, la declaració de no estar sotmés a cap prohibició i l'alta de tercers, respectivament.
Segon
L'import total d'estes ajudes és de 200.000 euros, que han de ser finançats a càrrec de la línia T4443000 del programa 63.20.75.923.29.5 del pressupost de la Generalitat per al 2009.
Tercer
La present convocatòria no necessita ser notificada a la Comissió Europea, ja que no complix tots els requisits de l'apartat 1 de l'article 87 del Tractat CE, perquè no interferix en el tràfic ni, per tant, en la competència pel fet que té com a finalitat exclusiva la restauració i la posada en valor de patrimoni cultural ja existent i per l'escàs import de les ajudes, tot això d'acord amb el que disposa l'article 7.4 del Decret 147/2007, de 7 de setembre, del Consell, en relació amb el que establix l'article 3.4 de la mateixa norma.
DISPOSICIONS FINALS
Primer
Es delega en la directora general de Patrimoni Cultural Valencià la facultat de resoldre la concessió d'estes ajudes i de dictar les resolucions necessàries per al desplegament i l'execució de la present orde.
Segona
La present orde produïx efectes des de l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es pot presentar potestativament recurs de reposició, o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant de la consellera de Cultura i Esport en el termini d'un mes a comptar des de l'endemà de la publicació.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos, a comptar des de l'endemà de la publicació.
Quan els interessats siguen corporacions locals, no serà procedent interposar recurs per la via administrativa. Quan una administració interpose un recurs contenciós administratiu contra una altra, podrà demanar-li prèviament que derogue la disposició o que anul·le o revoque l'acte, de conformitat amb els articles 44 i 46.6 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 13 de febrer de 2009
La consellera de Cultura i Esport,
TRINIDAD MARÍA MIRÓ MIRA
Annex I
Bases per a la concessió d'ajudes per a la realització d'actuacions de restauració i conservació de ponts, aqüeductes, fonts, pous de neu i molins hidràulics d'interés patrimonial de la Comunitat Valenciana.
Primera. Objecte
1. L'objecte d'estes ajudes és cofinançar les actuacions de restauració i conservació de béns immobles d'interés patrimonial que formen part del patrimoni definit com a arquitectura de l'aigua: ponts, aqüeductes, fonts, pous de neu i molins hidràulics tradicionals de la Comunitat Valenciana. Les dites actuacions han de ser realitzades per ajuntaments i entitats sense ànim de lucre.
2. Només poden ser objecte d'estes ajudes les actuacions tendents a la restauració, reparació o conservació d'elements constructius o estructurals que formen part integrant o consubstancial dels immobles adscrivibles a l'arquitectura de l'aigua.
Segona. Beneficiaris
Poden optar a estes ajudes els ajuntaments i les entitats en general sense ànim de lucre.
Tercera. Formalització de sol·licituds, termini de presentació i documentació
1. Les sol·licituds s'han de formular segons el model de l'imprés normalitzat que s'adjunta com a annex II i que figura en l'adreça d'Internet http://www.cult.gva.es/dgpa/, i s'han de dirigir a la Conselleria de Cultura i Esport, Direcció General de Patrimoni Cultural Valencià. Les sol·licituds, segons un model normalitzat, també estan a disposició dels interessats a les dependències centrals de la Direcció General de Patrimoni Cultural Valencià i a les direccions territorials de Cultura i Esport.
2. Les sol·licituds han de ser subscrites pels qui exercisquen la representació en cada cas, d'acord amb la normativa d'aplicació.
3. Les sol·licituds han d'incloure necessàriament les mencions següents, i se'ls ha d'adjuntar la documentació que es detalla a continuació:
a) Projecte simplificat (dos còpies), subscrit per un/a tècnic/a competent (arquitecte/a, arquitecte/a tècnic/a, enginyer/a de camins, canals i ports i enginyer/a tècnic/a d'obres públiques), que ha de contindre un estudi sobre els valors històrics, artístics, arquitectònics o etnològics, la intervenció proposada, els efectes d'esta sobre els dits valors i el seu cost.
També se n'ha d'aportar una còpia addicional en format digital
El projecte simplificat ha de contindre, com a mínim, els aspectes següents:
- Dades rellevants sobre l'immoble.
- Memòria històrica i constructiva, amb la duració estimada dels treballs.
- Descripció de l'estat actual.
- Proposta d'intervenció.
- Documentació fotogràfica, en fotografies de 10 x 15: objecte del projecte (interior i exterior), entorn i detalls (mínim, deu fotografies).
- plecs, si és el cas.
- Plànols (com a mínim: situació que relacione l'objecte del projecte amb el nucli històric de municipi; pla de l'estat actual, amb les patologies i les deficiències que s'han de tractar, i pla d'estat reformat, en què es definisquen les solucions adoptades).
- Pressupost total de contracta, amb l'IVA inclòs, de la intervenció que es pretén realitzar, incloent-hi el corresponent a seguretat i salut.
- Estudi de seguretat i salut, o estudi bàsic si és el cas, segons el Reial Decret 1627/1997.
b) Acreditació de l'existència de la institució sense ànim de lucre per mitjà d'un certificat actualitzat expedit pel Registre de Fundacions, acreditatiu de la inscripció de l'entitat en el eixe registre, en el cas que es tracte d'una entitat d'este tipus; en altres casos, fotocòpia compulsada dels estatuts de l'entitat, pels quals es regix la seua activitat, on ha de constar explícitament la inexistència d'ànim de lucre.
c) Acreditació de la representació i de la capacitat del signatari de la sol·licitud per a representar l'ajuntament o a l'entitat sense ànim de lucre, que pot consistir en un document públic o, almenys, un certificat de l'acord adoptat per l'òrgan de govern corresponent en què es faculte el o la representant per a subscriure la sol·licitud. En tot cas, s'ha d'adjuntar la fotocòpia compulsada del DNI de la persona sol·licitant.
d) Acreditació de trobar-se al corrent en les obligacions tributàries i amb la Seguretat Social, en els termes i la forma que establixen l'article 14, paràgraf primer, apartat e, de la Llei 38/2003, de 17 de novembre, General de Subvencions, i els articles 22 i 23 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. Quedaran exonerades, amb caràcter general, del compliment de la dita acreditació les entitats locals, així com els ens i les empreses a què es referix l'article 5 del Text Refós de la Llei d'Hisenda Pública de la Generalitat Valenciana. En el cas que el certificat d'este punt no siga expedit per l'òrgan competent en el termini màxim previst, n'hi haurà prou amb adjuntar a la sol·licitud inicial l'acreditació d'haver-lo sol·licitat, i s'haurà d'aportar tan prompte com s'expedisca.
e) Acreditació de no incórrer en les prohibicions assenyalades en l'article 13, paràgrafs segon i tercer, de la Llei 38/2003, de 17 de novembre, General de Subvencions, en la forma prevista en l'article 13, paràgraf seté, de la mateixa llei, per mitjà de testimoni judicial, certificat telemàtic o transmissió de dades, o certificat administratiu. Quan no puguen ser expedits per l'autoritat competent, l'acreditació podrà ser substituïda per una declaració responsable atorgada davant d'una autoritat administrativa o un notari públic.
f) Compromís dels ajuntaments o de les entitats sense ànim de lucre relatiu al cofinançament absolut i incondicional amb fons propis d'un mínim del 25% del cost total de l'actuació proposada, que caldrà acreditar fefaentment en tots els casos: per als ajuntaments amb un certificat de l'acord municipal adoptat al respecte, en què expressament s'indique que hi ha crèdit en el pressupost de la corporació municipal per al cofinançament en els termes abans indicats a càrrec de la corresponent partida pressupostària, o per mitjà d'un informe de la intervenció de l'ajuntament.
g) Acreditació de l'efectiva i prèvia disponibilitat de l'immoble on es pretenen realitzar les actuacions, en què se'n justifique siga la titularitat amb la inscripció en el corresponent inventari de béns a nom de l'ajuntament o en el Registre de la Propietat a nom de l'entitat sense ànim de lucre, siga la disponibilitat per mitjà de qualsevol altre títol vàlid en dret que l'habilite per a la possessió o tinença amb la finalitat estricta de la realització de la intervenció; en este últim cas s'ha d'adjuntar, amb el títol de propietat, el consentiment fefaent prestat pel titular dominical de l'immoble.
h) Autorització prèvia, d'índole patrimonial, del corresponent projecte tècnic, de conformitat amb el que disposa l'article 35 de la Llei 4/1998, d'11 de juny, del Patrimoni Cultural Valencià, en el cas d'actuacions que repercutisquen sobre béns d'interés cultural.
i) Alta de tercers, segons el model normalitzat inclòs en l'annex V.
4. Les sol·licituds han de presentar-se en el registre general d'esta conselleria, en les direccions territorials de Cultura i Esport o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'han d'acompanyar amb l'annex II. Una vegada presentada i registrada degudament la sol·licitud, podrà enviar-se un fax a l'òrgan convocant al número 96 196 12 45.
5. Només s'admetrà una sol·licitud per entitat sol·licitant, així com una sola sol·licitud per immoble.
6. Les sol·licituds han de presentar-se en el termini d'un mes a partir de l'endemà de la publicació d'esta convocatòria en el Diari Oficial de la Comunitat Valenciana.
7. D'acord amb el que establix l'article 71 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits i documents que s'assenyalen en esta base, es requerirà a l'interessat que, en el termini de deu dies, corregisca la falta o aporte els documents preceptius, amb la indicació que si no ho fera, es consideraria que hauria desistit de la seua petició, després de dictar la resolució corresponent en els termes previstos en l'article 42 de la llei mencionada.
Quarta. Dotació de les ajudes
Es concediran subvencions per un import màxim de 30.000 euros per beneficiari, independentment del cost de l'actuació proposada en la sol·licitud per l'interessat.
Cinquena. Criteris tècnics de l'actuació
En la intervenció hauran d'aplicar-se els principis adequats de restauració i hauran de conservar-se al màxim els elements existents i posar-los en valor. En la mesura del possible s'hauran d'emprar exclusivament tècniques i materials tradicionals, i s'hauran de documentar tant l'estat previ com el procés de restauració i l'estat final. Qualsevol dubte sobre l'aplicació material dels preceptes projectuals haurà de ser consultat als servicis tècnic de la Direcció General de Patrimoni.
S'hi hauran d'atendre especialment els criteris establits en la Llei 4/1998, d'11 de juny, de la Generalitat Valenciana, que conté el marc legal de protecció del patrimoni.
Sisena. Criteris de prioritat i baremació
Les ajudes es concediran d'acord amb els criteris següents:
a) Rellevància patrimonial de l'immoble sobre el qual es pretén intervindre:
- Immobles incoats o declarats com a Bé d'Interés Cultural; s'inclouen dins d'esta categoria els béns integrants de l'arquitectura de l'aigua dins del perímetre delimitat d'un conjunt històric incoat o declarat que tinguen el corresponent nivell de protecció en el Catàleg Municipal. Este últim punt s'ha d'acreditar amb un certificat de la secretaria de l'entitat local amb relació al Catàleg Municipal de Béns i Espais Protegits. Es baremarà fins a un màxim de dos punts.
- Immobles que tinguen l'expressa consideració de Bé de Rellevància Local en el Catàleg Municipal de Béns i Espais Protegits o que siguen objecte d'un procediment urbanístic que conduïsca al dit reconeixement específic, només en el cas que s'haja superat el tràmit de l'informe patrimonial preceptiu i favorable previst en l'article 47.3 de la Llei 4/1998, d'11 de juny, del Patrimoni Cultural Valencià. Este punt s'ha d'acreditar amb un certificat expedit a l'efecte per la secretaria de l'entitat local. Es baremarà fins a un màxim d'un punt.
- Immobles inclosos en el Catàleg de Béns i Espais Protegits en qualsevol dels nivells de protecció que arbitra el Reglament d'Ordenació i Gestió Territorial i Urbanística, llevat dels béns de rellevància local descrits en el paràgraf anterior. Este punt s'ha d'acreditar per mitjà d'un certificat expedit per la secretaria de l'entitat local amb relació al Catàleg de Béns i Espais Protegits. Es baremarà fins a un màxim d'un punt.
b) Nivell d'urgència, segons l'informe de les unitats tècniques adscrites directament o territorialment a la Direcció General de Patrimoni Cultural Valencià. Es baremarà amb un màxim de dos punts, depenent del criteri tècnic aplicat.
c) Integració de l'immoble en un àmbit espacial culturalment significatiu pels valors paisatgístics o per l'associació amb altres immobles representatius de l'evolució històrica del lloc o de l'evolució històrica d'antropització del territori. Repercussió de l'actuació proposada en la difusió de la cultura de l'aigua i dels valors associats. Es baremarà fins a un màxim d'un punt.
d) Major cofinançament de l'ajuntament o institució sense ànim de lucre respecte al mínim previst en les presents bases. Es baremarà fins a un màxim d'un punt.
e) Qualitat de la redacció del projecte, del qual es valorarà la claredat de l'explicació de la intervenció, la idoneïtat de la solució proposada i la prevalença de les tècniques i materials tradicionals. Es baremarà fins a un màxim de dos punts.
Setena. Incoació, instrucció i resolució de la present convocatòria
1. El present procediment l'ha d'instruir i tramitar el Servici de Patrimoni Arquitectònic i Mediambiental de la Direcció General de Patrimoni Cultural Valencià.
2. Per a la valoració i selecció de les sol·licituds es constituirà una comissió avaluadora formada per la cap de l'Àrea de Patrimoni Cultural i Museus, que hi actuarà com a presidenta, el cap del Servici del Patrimoni Arquitectònic i Mediambiental, i tres tècnics/tècniques designats/ades per la directora general de Patrimoni Cultural Valencià, un/a dels quals actuarà com a secretari/ària amb veu i vot.
3. El Servici del Patrimoni Arquitectònic i Mediambiental elevarà la proposta de la comissió avaluadora a la directora general de Patrimoni Cultural Valencià, la qual resoldrà en el termini de quinze dies per delegació de la consellera de Cultura i Esport. La resolució serà publicada en el Diari Oficial de la Comunitat Valenciana.
4. La resolució s'ha de dictar i publicar en el termini màxim de tres mesos a comptar des de la publicació en el DOCV de la present convocatòria. La publicació en el DOCV de la resolució s'ajustarà al que disposa l'article 18.1 de la Llei 38/2003, de 17 de novembre, General de Subvencions. En el cas que la resolució no es dicte ni es publique en este termini, es consideraran desestimades les sol·licituds, sense perjuí de l'obligació legal de resoldre expressament la convocatòria.
5. La motivació de la resolució que s'adopte ha de quedar acreditada en l'expedient.
Huitena. Modificació de la resolució de concessió
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent i sobrevinguda de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
L'import de les subvencions en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
Novena. Obligacions dels beneficiaris
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques, i en particular a totes les obligacions a què es fa referència en l'article 14 de la llei mencionada.
2. Els beneficiaris de la subvenció podran subcontractar l'execució total de l'actuació que constituïx l'objecte de la subvenció, ajustant-se al que disposa l'article 29 de la Llei 38/2003, de 17 de novembre, General de Subvencions.
3. Els beneficiaris d'estes ajudes queden obligats a:
- Sotmetre el projecte al tràmit de supervisió en els casos en què resulte legalment preceptiu.
- Acreditar davant de la Generalitat la realització de la intervenció, així com el compliment dels requisits i les condicions que determinen la concessió o la percepció de l'ajuda.
- Sotmetre's a les actuacions de comprovació que efectue la Direcció General de Patrimoni Cultural Valencià, si és el cas, així com a qualsevol altra de comprovació i control financer que puga realitzar la Intervenció General de la Generalitat.
- Comunicar a la Direcció General de Patrimoni Cultural Valencià l'obtenció d'altres subvencions, ajudes, ingressos o recursos que financen l'activitat subvencionada per a la mateixa finalitat. A este efecte, el/la secretari/ària de la corporació o institució beneficiària emetrà un certificat comprensiu de les subvencions, ajudes o aportacions de qualsevol tipus obtingudes d'altres persones públiques o privades per a finançar l'actuació. La comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts, d'acord amb el que establix l'article 14.d de la Llei 38/2003, de 17 de novembre, General de Subvencions.
- Quan les actuacions hagen sigut finançades per la present subvenció i, a més, amb fons propis o altres subvencions o recursos, hauran d'acreditar-se en la justificació l'import, la procedència i l'aplicació d'estos fons a les activitats subvencionades. Si entre les aportacions d'altres entitats o persones i les que preveu la present orde se superara el cost de l'actuació, la Conselleria de Cultura i Esport reduiria la subvenció en l'excés que es produïra. En tot cas, haurà d'acreditar-se i justificar-se en la forma prevista anteriorment, com a mínim, l'efectiva disponibilitat dels fons a què ascendix l'import total de l'actuació en la quantia en què ha sigut pressupostada pel beneficiari, de manera que quede assegurada l'íntegra realització de la intervenció en els termes en què ha sigut proposada.
- Executar les obres d'acord amb el projecte tècnic aportat i comunicar a la Direcció General de Patrimoni Cultural Valencià de la Conselleria de Cultura i Esport qualsevol incidència o variació que puga produir-s'hi.
- Contractar, en un termini inferior a un mes des de la data de notificació de la resolució d'adjudicació de les ajudes, l'execució de les obres amb els requisits acreditables de capacitació d'empresa i enviar a la Direcció General de Patrimoni Cultural Valencià un certificat de l'acord d'adjudicació en els deu dies següents al de l'adopció en el cas d'ajuntaments, o, si és el cas, una còpia del contracte subscrit a este efecte per a les entitats sense ànim de lucre, també en el termini de deu dies.
- Comunicar amb temps a la Direcció General de Patrimoni Cultural Valencià l'inici de les obres perquè, en el cas que ho considere convenient, estiga present en la firma de l'acta de replantejament i inici d'obra un/a tècnic/a representant de l'administració.
- Finalitzar totalment l'execució de l'actuació abans del dia 30 d'octubre de 2009.
- Fer constar en els cartells de l'obra la col·laboració de la Conselleria de Cultura i Esport de la Generalitat i l'import de la subvenció concedida, per a la qual cosa hauran d'enviar a la Direcció General de Patrimoni Cultural Valencià una fotografia en color del cartell d'obra col·locat en un lloc visible. El model del cartell serà facilitat prèviament per la Direcció General de Patrimoni Cultural Valencià als qui resulten beneficiaris de la subvenció.
- Assumir el finançament dels costos que excedisquen l'import de la present subvenció, justificant-los.
- Facilitar a la Direcció General de Patrimoni Cultural Valencià tota la informació que li siga requerida sobre qualsevol aspecte relatiu a l'actuació. En este apartat, la Direcció General de Patrimoni Cultural Valencià es reserva la inspecció de l'obra per personal tècnic designat a l'efecte per la Direcció General, així com la potestat de nomenar representant en la recepció de les obres.
- Assumir totes les responsabilitats de qualsevol tipus que es deriven de la present actuació, com a titular i promotor seu.
- Comunicar amb temps a la Direcció General de Patrimoni Cultural Valencià la data de finalització de l'obra perquè convoque un/a tècnic/a de la Direcció General per a la comprovació de la finalització de l'actuació sol·licitada.
- Justificar l'íntegra execució de la intervenció per a la qual s'ha sol·licitat la subvenció. El termini per a la presentació dels documents que justifiquen l'execució de la intervenció subvencionada finalitza el 30 d'octubre de 2009. A este efecte, s'haurà d'aportar necessàriament la documentació següent:
a) Acta de replantejament i inici d'obra.
b) Certificació d'obra referida a la totalitat de l'obra per a la qual s'ha sol·licitat la subvenció, firmada pel tècnic/a director/a de l'obra, un/a representant de l'empresa adjudicatària de l'obra, un/a representant de la institució peticionària i, si ho considera convenient la Direcció General de Patrimoni Cultural Valencià, un/a tècnic/a representant de l'administració nomenat/ada a l'efecte, per a la qual cosa hauran de comunicar amb temps la data prevista per a la firma del dit document. Les certificacions s'han de referir a obres realment executades, i no s'admetran les destinades exclusivament a abonaments o avançaments a compte per materials, instal·lacions, equips o maquinària.
c) Certificat final d'obra, firmat pel tècnic/a director/a, sempre que se subvencione una actuació única i esta no forme part d'una obra major el cost de la qual no estiga subvencionat per esta direcció general.
d) Memòria de l'activitat realitzada, en què es descriguen les actuacions i els materials emprats, així com les recomanacions per a la conservació. A la memòria, que s'ha de lliurar impresa i en format digital, s'ha d'adjuntar la documentació fotogràfica del procés d'intervenció i del cartell col·locat en un lloc visible. S'hi ha d'indicar el cost total de l'actuació amb el desglossament de les despeses fetes.
e) Acreditació de trobar-se al corrent en les obligacions tributàries i amb la Seguretat Social, en els termes i la forma que establixen l'article 14, paràgraf primer, apartat e, de la Llei 38/2003, de 17 de novembre, General de Subvencions, i els articles 22 i 23 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. Queden exonerades, amb caràcter general, del compliment de la dita acreditació les entitats locals, així com els ens i les empreses a què es referix l'article 5 del Text Refós de la Llei d'Hisenda Pública de la Generalitat Valenciana. En el cas que el certificat d'este punt no siga expedit per l'òrgan competent en el termini màxim previst, n'hi haurà prou amb adjuntar a la sol·licitud inicial l'acreditació d'haver-lo sol·licitat, i s'haurà d'aportar tan prompte com s'expedisca.
Deu. Pagament de les ajudes
- El pagament de l'ajuda concedida es farà efectiu per mitjà d'una transferència després de l'aportació per part del beneficiari dels documents descrits en el penúltim paràgraf de la base novena, punt 3, acreditatius de la total culminació de l'obra subvencionada, sense que s'admeten certificacions d'abonaments o avançaments per materials, instal·lacions, equips o maquinària. Hauran de trobar-se, a més, en la Direcció General de Patrimoni Cultural Valencià els documents exigits per esta i que han d'aportar els beneficiaris de la subvenció en els terminis exigits en esta orde segons cada cas.
- La no-execució de l'obra completa segons el projecte simplificat aportat podrà donar lloc a la pèrdua de la subvenció, o s'abonarà la part proporcional a l'obra executada segons l'informe del tècnic/a representant de l'administració, amb l'audiència prèvia de l'interessat en els dos casos.
- La subvenció serà abonada proporcionalment al preu adjudicat a l'empresa pel beneficiari de la subvenció quan este siga inferior al presentat en la sol·licitud. El dit pressupost serà comunicat a la Direcció General de Patrimoni Cultural Valencià pel beneficiari de l'ajuda.
- L'incompliment de qualsevol dels terminis establits amb caràcter essencial en la present orde donarà lloc a la pèrdua de la subvenció, amb l'audiència prèvia de l'interessat, incloent-hi el termini d'execució, que haurà d'haver-se consumit abans o en el dia fixat en la present orde com a terme per a la finalització de les obres.
Onze. Reintegrament de quantitats percebudes
Seran procedents el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data per a la qual s'acorde la procedència del reintegrament, de conformitat amb el que establix l'article 37 de la Llei 38/2003, de 17 de novembre, General de Subvencions, en els casos següents:
a) Obtenció de la subvenció falsejant les condicions requerides o ocultant les que ho hagueren impedit.
b) Incompliment total o parcial de l'objectiu, de l'activitat, del projecte o del comportament que fonamenten la concessió de la subvenció.
c) Incompliment de l'obligació de justificació, o la justificació insuficient.
d) Incompliment de l'obligació d'adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.
e) Resistència, excusa, obstrucció o negativa a les actuacions de comprovació i control financer, així com l'incompliment de les obligacions comptables, registrals o de conservació de documents quan d'això derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacionals, de la Unió Europea o d'organismes internacionals.
f) Incompliment de les obligacions imposades per l'administració als beneficiaris, així com dels compromisos adquirits per estos, amb motiu de la concessió de la subvenció, sempre que afecten o es referisquen a la manera en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió de la subvenció.
g) Incompliment de les obligacions imposades per l'administració als beneficiaris, així com dels compromisos adquirits per estos, amb motiu de la concessió de la subvenció, diferents dels anteriors, quan d'això derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacionals, de la Unió Europea o d'organismes internacionals.
h) L'adopció, en virtut del que establixen els articles 87 al 89 del Tractat de la Unió Europea, d'una decisió de la qual derive una necessitat de reintegrament.
i) En els altres casos previstos en la normativa reguladora de la subvenció. Igualment, i en compliment d'allò previst en l'apartat 3 de l'article 19 de la Llei 38/2003, de 17 de novembre, General de Subvencions, l'import de les subvencions en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de la intervenció subvencionada.
Dotze. Inspecció i suport tècnic
La Direcció General de Patrimoni Cultural Valencià podrà inspeccionar i supervisar en qualsevol moment les actuacions que s'acullen a esta convocatòria.
Per a qualsevol tipus de dubte o aclariment, hauran de contactar amb Ignacio Matoses Ortells, tècnic de la Direcció General de Patrimoni, telèfon 20 559 73 10.